Валентин Катаев

**Валенти́н Петро́вич Ката́ев**, *28. януар (16.01 Юл.кал.) 1897, Одесса, Российска империя — †12. апрѣль 1986, Москва, СССР — русскый совѣтскый писатель, поет и драматик, новинарь. Главный редактор часописа *Юность* (1955—1961), Герой социалистичной праци (1974).

## Биография
Походив з мѣшаной русско-украинской родины. Отець, Петр Васильович Катаев — професор одесского епархиалного училища, што быв зо священицкого роду з Вяткы (дн. Киров), и мати, Евгения Ивановна Бачей, — дѣвка генерала, дробного статкаря з Полтавщины, добрѣ знали русску и украинску литературы и полюбляли собѣ домашне читаня наголос. То была зачаточна литературна школа будучого писателя. 

В року 1915, не закончивши гимназию, одышов  добровольцьом на фронты Первой свѣтовой войны, быв двараз раненый, отравленый газами; выникав своев храбростьов, быв наградженый двомя Георгиевскыма крестами; достав шаржу прапорчика. В року 1919 мобилизованый до Червеной армады, неодовго посланый на пропагачну роботу, провадив *Окна сатиры ЮгРОСТА*.  В року 1921 быв на подобной роботѣ в ЮгРОСТА  Харьков, а од року 1922 в Москвѣ, де быв зодповѣдным секретарьом журнала *Новый мир* и публиковав свои фельетоны в новинках *Гудок*, *Труд*, *Крокодил*, *Чудак*, *Смехач* идр. В рокы Другой свѣтовой войны  быв военным репортером новинок *Правда* и *Красная звезда*. Як шефредактор часописа *Юность* (1955–1962) приспѣв ку великой популарности того выданя, в котром выростла цѣла плеяда молодых авторох добы «помягку»; не раз быв выбраный членом управы Сполку писательох СССР. Лавреат Державной премии СССР (1946) за повѣсть *Сын полка* (1945), Носитель трьох орденох Ленина, иншых одзнак СССР.

## Творба
Перва публикация — верш *Осень* — в новинцѣ *Одесский вѣстникъ* (1910, 18. децембра). Вершы писав цѣлый живот и поважовав себе передовшиткым поетом. Его проза обсягуе в собѣ моцный лиричный заклад. Быв в литературѣ на чудо довго — 75 рокы. Створив многогранный, полифоничный и стереоскопичный портрет свого часу, котрый загорнув двѣ свѣтовы войны, три револуции и перемѣны умѣлецкого думаня. Интензивности катаевского фаребного и звукового свѣта в немалой мѣрѣ приспѣла бесѣда его родного города, де украинска мова, майже каждоденна в родинѣ Катаева, змѣшана з идишом и словками з иншых ту затриманых языкох, перетопила ся на своефайтовый «язык Одессы».

В часѣ роботы в Харьковѣ переклав про русскоязычну антологию украинской поезии Лесю Украинку и Павла Тычину. На украинском материалѣ написав повѣсть *Я, сын трудового народа* (1937) о Украинѣ в року 1918 под нѣмецков интервенциов, на сюжет котрой С.&nbsp;Прокофьев створив оперу *Семен Котко* (1939). Тонко одчував атмосферу добы и реаговав на ню. Коли быв роскритикованый за неправилне указаня роли партии в романѣ *За власть советов* (1949), переписав цѣлый роман и выпустив под новов назвов *Катакомбы* (1951). В роках  одкрыв новы стороны свого таланту в циклѣ мемуарних повѣстей, де в осторожной формѣ уже вецей годен быв повѣсти о пережитом. Повѣсть *Уже написан Вертер* (1979), опубликована в часописѣ *Новый мир* (1980, № 6) о страхотах червеного терору в Одессѣ в року 1920, была замовчована совѣтсков критиков до року 1989, еще рокы по смерти автора.

## Интересны факты
* Участь Катаева в домовой войнѣ неясна: подля официалной верзии быв в Червеной армадѣ, але суть свѣдчѣня, же быв во войску Деникина.  
* В року 1920 быв 5 мѣсяци в арештѣ ЧК, обвиненый з контрареволучной чинности, и грозив му росстрѣл; вывольнив го лем еден чекист, з котрым быв ся спознав на литературных встрѣчах.
* Его повѣсть *Растратчики* (Дефравданты, 1926) была такой по публикации перекладена по англицкы и стала ся бестселером в США и Великой Британии.

## Жерела и одказы
* 
* 

## Референции

Катеґорія:Російскы писателї
Катеґорія:Русскоязычны писателе